b'\n_START_ARTICLE_\nKr\xc5\xa1\xc4\x8danski socialisti Slovenije\n_START_SECTION_\nIdejna zgodovina\n_START_PARAGRAPH_\nKr\xc5\xa1\xc4\x8danski socializem izhaja idejno iz kr\xc5\xa1\xc4\x8danskega socialnega gibanja, ki ga je na Slovenskem za\xc4\x8del dr. Janez Evangelist Krek. Njegov izjemni pomen se ka\xc5\xbee tudi v tem, da je naredil sintezo med socialisti\xc4\x8dnimi idejami, prakti\xc4\x8dnim socialnim delovanjem in etiko kr\xc5\xa1\xc4\x8danstva._NEWLINE_Z izrazom\xc2\xa0\xc2\xbbkr\xc5\xa1\xc4\x8danski\xc2\xab\xc2\xa0v svojem nazivu poudarjajo navezavo na slovensko kr\xc5\xa1\xc4\x8dansko-socialno izro\xc4\x8dilo ter sodobna spoznanja in prakso socialno usmerjenih kristjanov po svetu, zdru\xc5\xbeenih v gibanjih in strankah, katere krovno mednarodno organizacijo predstavlja Mednarodna zveza vernih socialistov (International League of Religious Socialists)\n_START_SECTION_\nZgodovina na slovenskem\n_START_PARAGRAPH_\nIdejno in strokovno sta pri nas kr\xc5\xa1\xc4\x8dansko socialno misel razvijala dr.Andrej Gosar in Edvard Kocbek. Med obema vojnama je deloval v tem duhu tudi kr\xc5\xa1\xc4\x8dansko-socialisti\xc4\x8dni sindikat Jugoslovanska strokovna zveza. Do druge svetovne vojne se je uveljavil kot nosilec sodobne gospodarske, socialne in kulturne preobrazbe slovenskega naroda. Leta 1939 je skupaj z Ale\xc5\xa1em Stanovnikom in dr.Toma\xc5\xbeem Furlanom organiziral odbor za ustanovitev stranke._NEWLINE_V narodnoosvobodilni boj so se kr\xc5\xa1\xc4\x8danski socialisti vklju\xc4\x8dili z namenom izbojevati osvoboditev in polno politi\xc4\x8dno suverenost slovenskega naroda ter mu zagotoviti, socialni in kulturni razvoj na ravni razvitih evropskih dr\xc5\xbeav. Po vojni se je krog kr\xc5\xa1\xc4\x8danskega socialnega gibanja ohranjal in \xc5\xa1iril okrog slovenskih izobra\xc5\xbeencev, zbranih okrog revije 2000. Med slovenskimi \xc5\xa1kofi ima posebno mesto teolo\xc5\xa1ka misel dr. Vekoslava Grmi\xc4\x8da._NEWLINE_Leta 1991 so se kr\xc5\xa1\xc4\x8danski socialisti tudi politi\xc4\x8dno organizirali in za\xc4\x8deli ponovno delovati kot stranka. Ker se le-ta ni (do)registrirala po novem zakonu, so se po letu 1995 posamezniki iz jedra stranke anga\xc5\xbeirali v dru\xc5\xbebenem socialnem gibanju. Sodelovali so z razli\xc4\x8dnimi politi\xc4\x8dnimi organizacijami in civilnimi zdru\xc5\xbeenji. Leta 2007 je gibanje zopet preraslo v organizirano politi\xc4\x8dno akcijo z registracijo stranke Kr\xc5\xa1\xc4\x8danski socialisti Slovenije.'